SKRIFTLIG FORESPØRGSEL E-0453/00

af Karin Jöns (PSE) til Rådet

(24. februar 2000)

Om: Forordning (EF) om midlertidig hel eller delvis suspension af den fælles toldtarifs autonome toldsatser for visse fiskeriprodukter

I Rådets forordning (EF) nr. 2822/98 af 21. december 1998(1) blev toldsatserne med virkning fra den 1. januar 1999 for en række fiskeriprodukter (stør, stenbider, diverse krabbearter osv.) fastsat til nul.

Derimod fastsattes toldsatserne for pighaj (Squalus acanthias fersk, kølet og frosset) til 6 % og for filet og kød af alaskasej (Theragra chalcogramma i form af industriblokke, frosset, bestemt til forarbejdning) til 4 %.

1. Hvor høj er den ikke-nedsatte toldsats for anden indførsel af fiskeriprodukter?

2. Hvorfor blev toldsatsen for alaskasej, der næsten udelukkende fanges af kyststater (USA, Canada, Rusland, Kina, Korea, Japan), således at EU her er afhængig af indførsel, ikke fastsat til nul som for de andre i forordningen nævnte fiskeriprodukter?

3. Hvorfor blev toldsatsen for alaskasej fastsat til 4 %?

4. Hvorfor blev toldsatsen for pighaj ikke fastsat til nul som for de andre fiskeriprodukter, der er nævnt i forordningen? Det skal understreges, at pighaj i overvejende grad må indføres til EU fra USA og Canada, da den kun forekommer i ringe mængder i farvandene mellem Irland og Det Forenede Kongerige.

5. Hvorfor blev toldsatsen for pighaj fastsat til 6 %?

(1) EFT L 351 af 29.12.1998, s. 9.

Svar

(18. maj 2000)

Rådets forordning nr. 2822/98 om midlertidig, hel eller delvis suspension af den fælles toldtarifs autonome toldsatser for visse fiskeriprodukter blev vedtaget den 21. december 1998 samtidig med forordningen om åbning og forvaltning af autonome fællesskabstoldkontingenter for visse fiskerivarer.

Forordningsforslagene blev behandlet sammen for at sikre en kompromisløsning, der kunne tiltrædes af både de medlemsstater, der lægger hovedvægten på fiskernes interesser, og de medlemsstater, der forsvarer forarbejdningsindustrien.

1. De gældende satser er fastsat i den fælles toldtarif. For så vidt angår fiskeriprodukter ligger satserne mellem 2 % for laks og 25 % for sardiner, makrel, mldr Satserne er offentliggjort i(1).

2. Det sker, at forarbejdningsindustrien i forbindelse med visse produkter, hvor der ikke finder produktion sted i Fællesskabet, eller hvor produktionen er ringe eller utilstrækkelig, bliver nødt til at hente sine forsyninger på markeder uden for Fællesskabet. I disse tilfælde skal Fællesskabet træffe de toldmæssige foranstaltninger, der er nødvendige for at sikre industriens konkurrenceevne over for tredjelandsindustrierne.

Fællesskabets toldbestemmelser er snævert knyttet til Fællesskabets handelspolitik, og de tilpasses regelmæssigt til udviklingen på verdensmarkedet og til forsyningsmulighederne, der bl.a. følger af fiskeriaftalerne.

3. Toldsatserne på 18 % for alaskasej og pighaj er på denne baggrund suspenderet til henholdsvis 4 og 6 %.

4. For så vidt angår år 2000 er de gældende toldsatser for fisk og krebsdyr, bløddyr og andre hvirvelløse vanddyr offentliggjort i(2).

5. Den 17. december 1999 vedtog Rådet en ny forordning om midlertidig, hel eller delvis suspension af den fælles toldtarifs autonome toldsatser for visse fiskeriprodukter. Denne forordning, der finder anvendelse fra den 1. januar 2000, er offentliggjort i(3). For filet og kød af alaskasej og for kød af pighaj er satserne suspenderet til henholdsvis 3,5 og 6 %.

(1) EFT L 292 af 30.10.1998, s. 47 og 62.

(2) EFT L 278 af 28.10.1999, side 47-66.

(3) EFT L 336 af 29.12.1999.